آمریکا بیرلشمیش دؤلتلری، «عصرین فلاکتی» اولاراق تانیملانان قهرمان ماراش مرکزلی زلز‌له‌لرین ساده‌جه تورکیه و سوریه‌نی دئییل، دونیانی دا تأثیر آلتینا آلدیغینی بیلدیردی.
آمریکانین خارجی ایشلر باخانلیغی سؤزچوسو ند پرایس، گونده‌لیک مطبوعات توپلانتیسیندا، زلز‌له گؤرونتولرینین "دریندن تأثیر ائدیجی" اولدوغونو ایفاده ائدرک،
«ییخیملارا و جان ایتکیلرینه باخاراق، بو زلز‌له تکجه تورکیه و سوریه‌نی دئییل، دونیانی ائتکیله‌دی» دئیه دانیشدی.
آمریکانین تورکیه و سوریه‌ده آختارما قورتارما و یاردیم چابالارینی دستکله‌مک اوچون علاوه تجهیزات و قایناقلاری سفربر ائتدیگینی ایضاح ائد‌ن پرایس،
«چتین شرایط‌ده گئجه-گوندوز چالیشان اینسانی موداخله قروپلارینین و قورتارما اکیپلرینین اینانیلماز فداکارلیغینی تقدیر ائدیریک» دئدی.
سؤزچو، بیرلشمیش میللتلر تشکیلاتی امنیت شوراسینین، تورکیه‌دن سرحد اؤته‌سی یاردیملارین گئچیشینه ایجازه داخیل، اولوسلارآراسی توپلومون سوریه‌ده زلز‌له‌نین ووردوغو بؤلگه‌لره یاردیملارین چاتدیریلماسی اوچون بۆتون گوجو ایله ایشله‌مک قونوسوندا اخلاقی بیر مسئولیتی اولدوغونو قید ائتدی.
«بو، سیاسی دئییل، اینسانی بیر مسئله‌‌دیر» دئین پرایس، داها چوخ سینیر اؤته‌سی یاردیم گئچیشلرینین داها چوخ حیاتی قورتاراجاغینی بیلدیردی و «دونیانین دؤرد بیر یانینداکی اؤلکه‌لری تورکیه و سوریه خالقلارینا دستک اولماق اوچون اللرین‌دن گله‌نی ائتمه‌یه چاغیریریق» دئدی.
